Is dié BMW die lekkerste een in die reeks?Foto: Verskaf Motoriste kan deesdae kies en keur uit ŉ magdom opsies, spesifikasies en variante. ŉ Mens kan tot ŉ koepee met vier deure kry… én ŉ koepee sportnuts. Ja, ek verstaan ook nie. Gelukkig bied BMW steeds ŉ doodgewone 3-reeks. ŉ Vierdeur-sedan met sitplek vir vyf. Die nuutste G20-weergawe is bitter mooi. Ek was by die bekendstelling effe teleurgestel in die feit dat daar net die twee 2.0-viersilinders was – diesel en petrol in die vorm van die 320i en 320d. Albei puik voertuie – maar al só bekwaam dat hulle partykeer bietjie vervelig kan voel. Ek het onlangs die M340i onder hande gehad, en hy kan ŉ dooie man se hart weer aan die klop skop. Foto: Verskaf So wat van die ou in die middel? Nie die wintie soos ek wat die M340i soek nie, maar die ou wat ŉ bekwame, redelike vinnige 3-reeks soek – sonder al die bohaai? Welkom aan die middelman. Die BMW 330i. Hy was in die verlede altyd deur ŉ romerige, atmosferiese 3.0-inlynsessilinderenjin aangedryf. Deesdae maak hy gebruik van ŉ bitter sterk 2.0-viersilinderturbopetrolenjin wat ŉ indrukwekkende 190 kW en 400 Nm bied. Dis meer as sy sessilinder voorganger. Die toevoeging van die turbo-vier maak die 330i oop vir twee dinge. Foto: Verskaf Hy kan sy kouse oprol en hol as hy moet, maar op die oop pad, teen 120 km/h op die spoedkontrole, is hy bitter lig op brandstof – the best of both worlds ­soos die Ingelse sal sê. Die verrigtingsyfers beïndruk: 0 – 100 km/h neem slegs 5.8 sekondes, en hy is elektronies beperk tot 250 km/h. Vier dekades terug kon supermotors nie daai syfers bied nie. Gek. Die binneruim van die BMW is lieflik. Alles is waar dit hoort en die materiaal is van ŉ fantastiese gehalte. ŉ BMW het my nog altyd soos ŉ handskoen gepas. Ek het wel een kwaal. Dit is die nuwe instrumente wat BMW gebruik. Ek is nie seker of dit veronderstel is om die kenmerkende niervormige sierrooster na te aap nie, maar ek is nie gek daarna nie. Foto: Verskaf Ons toetseenheid se spesifikasie was astronomies met elke denkbare speelding. ŉ Mens kan tot vir die BeeEm sê jy’s koud – dan stel dit die temperatuur warmer. Óf dat jy verveeld is – dan stel hy sportmodus voor. Slim. Die ritgehalte en padhouvermoë van ŉ BMW is altyd puik. Nee wag, ek lieg. Die padhouvermoë is altyd puik, die ritgehalte kan hard raak – afhangend van die model. Die 330i is wel meer soepel as die M340i en die ander M’e. Hy toer lekker en daar dring baie min stampe en stote in die kajuit in. Foto: Verskaf Aan die veiligheidskant is elke truuk daar. Ses lugsakke, ABS, EBD, stabiliteit- en vastrapbeheer. Daar is ander aktiewe veiligheidstelsels soos blindekolwaarskuwing, baanbeheer, remhulp en so meer. Een ding wat baie pla op nuwe BMW’s is die baanhou-hulpstelsel. Ek sit dit dadelik af. Elke keer as mens naby ŉ wit streep kom, begin die motor aan die stuur trek en torring – ek wil mal raak. Die opsomming van die 330i is vir my verbasend. Ek dink dit is die lekkerste model in die reeks. Nie té lig in die broek nie, maar ook nie ŉ vuurvreter nie. BMW bied jou die geleentheid om jou eie 3-reeks te verpersoonlik soos jy wil… teen ŉ prys natuurlik. Ek het verlede jaar ŉ C300 Mercedes-Benz gery en was baie beïndruk. Die 330i is sy direkte mededinger, en ek dink dit is moontlik ŉ nuwe wenresep. Die reeks lyk só: Die reeks word gedek deur ŉ 2 jaar/onbeperkte km-waarborg en 5 jaar/100 000 km omvattende instandhoudingsplan. Die kompetisie lyk só: 5 jaar/100 000 km omvattende instandhoudingsplan